SEADUSANDLIKU RESOLUTSIOONI LISA

Euroopa Parlamendi, nõukogu ja komisjoni ühisavaldus

Euroopa Parlament, nõukogu ja komisjon tunnistavad vajadust võtta kiiresti uusi meetmeid mere- ja rannikuökosüsteemide ning bioloogilise mitmekesisuse kaitseks ja säilitamiseks. Kolm institutsiooni on seisukohal, et bioloogilise mitmekesisuse vähenemise peatamine, ökosüsteemide kaitsmine ja taastamine ja/või nende hea seisundi säilitamine nõuab märkimisväärseid avaliku ja erasektori investeeringuid riiklikul ja Euroopa tasandil ning et märkimisväärne osa EMKVFi kulutustest tuleks investeerida bioloogilisesse mitmekesisusse. Kolm institutsiooni lepivad kokku, et komisjon teeb 2021.–2027. aasta EMKVFi programmitöö raames liikmesriikidega koostööd, et saavutada põhjenduses 15 rõhutatud bioloogilise mitmekesisusega seotud kulutuste üldine eesmärk.

Nõukogu ja komisjoni ühisavaldus

Nõukogu ja komisjon püüavad säästva kalapüügi partnerluslepingute raames jätkuvalt vältida püügitegevuse katkemist, püüdes õigeaegselt uuendada säästva kalapüügi partnerluslepinguid ja nende rakendusprotokolle.

Komisjoni avaldus

Komisjon on nõustunud, et laeval tehtavad investeeringud, mis on seotud kalanduskontrolli ja nõuete täitmise tagamisega, on rahastamiskõlblikud, olenemata sellest, kas need on kohustuslikud või mitte, ning seda kõigi liidu kalalaevade puhul. Komisjon leiab, et need investeeringud võimaldavad liikmesriikidel täielikult ära kasutada EMKVFis kontrolliks ja jõustamiseks kättesaadavaid rahalisi vahendeid, täita oma kontrollimäärusest ja ühise kalanduspoliitika muudest eeskirjadest tulenevaid kohustusi ning oluliselt edendada nõuete järgimise kultuuri kalandussektoris. Lisaks eeldab komisjon, et kontrollimääruse käimasoleva läbivaatamise kontekstis toetavad Euroopa Parlament ja nõukogu komisjoni olemasolevate kontrollivahendite kavandatud ajakohastamist ja uute tehnoloogiate kasutamist. See tähendab eelkõige arukate lahenduste kasutuselevõtmist väikesemahulise kalapüügiga tegelevate laevade seireks ja nende püügiaruannete esitamiseks, mootorivõimsuse pideva seire süsteemide paigaldamist, üleminekut täielikult digiteeritud jälgitavussüsteemidele, mis hõlmavad kõiki (värskeid, külmutatud ja töödeldud) kalandustooteid, ning riskianalüüside põhjal kohustuslike elektrooniliste kaugseiresüsteemide kasutuselevõtmist kalalaevade pardal, kuna üksnes need võimaldavad tulemuslikult kontrollida lossimiskohustuse täimist ning tundlike liikide kaaspüüki ja vette tagasi heitmist.

Komisjoni avaldus

Komisjon võtab teadmiseks raskused, mis on seni tekkinud riigiabi andmisel äärepoolseimate piirkondade laevastike uuendamiseks. Kõnealuste piirkondade säästvat arengut silmas pidades püüab komisjon aidata liikmesriikidel parandada teadusandmete kogumist, mis on vajalikud riigiabi suunistes sätestatud abikõlblikkuse tingimuste täitmiseks, et hõlbustada äärepoolseimate piirkondade kalandus- ja vesiviljelussektorile antava riigiabi kontrollimise suuniste kohaldamist.

Komisjoni avaldus

Komisjon julgustab EMKVFi (2021–2027) programmitöö raames liikmesriike kasutama võimalikult palju oma programmides, eelkõige artiklis 25 (bioloogilise mitmekesisuse ja ökosüsteemide kaitse) sisalduvaid meetmeid, et saavutada üldine eesmärk teha mitmeaastase finantsraamistiku raames iga-aastaseid kulutusi bioloogilise mitmekesisuse vähenemise peatamiseks, ökosüsteemide kaitsmiseks ja taastamiseks ning ökosüsteemide hea seisundi säilitamiseks järgmiselt: 7,5 % mitmeaastase finantsraamistiku iga-aastastest kulutustest bioloogilise mitmekesisuse eesmärkidele 2024. aastal ja 10 % mitmeaastase finantsraamistiku iga-aastastest kulutustest bioloogilise mitmekesisuse eesmärkidele 2026. ja 2027. aastal. Komisjon jälgib korrapäraselt nende kulutuste taset, võttes aluseks toetusesaajate poolt korraldusasutusele deklareeritud rahastamiskõlblikud kogukulud ja liikmesriigi esitatud andmed. Kui järelevalve käigus selgub, et üldise eesmärgi saavutamiseks ei ole tehtud piisavalt edusamme, teeb komisjon liikmesriikidega iga-aastasel läbivaatamiskoosolekul aktiivselt koostööd, et võtta parandusmeetmeid, sealhulgas muuta programmi.